Diari Oficial de la Generalitat Valenciana


Sumari del DOGV 3094, del 07-10-1997 (1997/10714)

RESOLUCIÓ de 20 d'agost de 1997, del director general d'Interior de la Conselleria de Presidència, per la qual acorda inscriure en el Registre de Fundacions de la Comunitat Valenciana la denominada Fundació Forum Sanitari.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3094

Data del DOGV
:   07-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10760


Data del document
:   20-08-1997

Organisme emissor
:   Conselleria de Presidència

Tipus de document
:   Resolució

3329 RESOLUCIÓ de 20 d'agost de 1997, del director general d'Interior de la Conselleria de Presidència, per la qual acorda inscriure en el Registre de Fundacions de la Comunitat Valenciana la denominada Fundació Forum Sanitari. [97/M10261]
  
Vist l'expedient pel qual se sol·licita inscriure en el Registre de Fundacions de la Comunitat Valenciana la denominada Fundació Foro Sanitario, incoat en data 12 de febrer de 1997, amb número de registre 9780, pel senyor José Antonio Aznar Lucea, com a president de la fundació, en base als següents
  
Fets
  
Primer
  
Que en data 11 de desembre de 1996, el senyor Tomás Trénor Puig, el senyor Manuel María Llombart Bosch i el senyor José Antonio Aznar Lucea van comparéixer davant el notari del Col·legi de València, senyor Gonzalo Díaz Granda, i van manifestar en aquest acte la voluntat de constituir la denominada Fundació Forum Sanitari, constitució que es va dur a terme mitjançant escriptura de la mateixa data i amb el número de protocol 3255, atorgada per l'esmentat notari.
  
Així mateix, van comparéixer a l'indicat acte el senyor Javier Marco Franco i el senyor Francisco Javier Rafecas Renau als efectes de la seua acceptació de càrrec com a patrons de la fundació.
  
Segon
  
Detectats pel Protectorat de Fundacions determinats errors en la redacció estatutària i en la dotació fundacional, han sigut esmenats per sengles escriptures de rectificació de data 21 de gener de 1997, número 180, i de 12 de juny de 1997, número 1958, atorgades davant el notari del Col·legi de València, senyor Gonzalo Díaz Granda, pel senyor José Antonio Aznar Lucea, com a president de la fundació.
  
Tercer
  
Segons l'article 9 dels estatuts, la finalitat de la fundació és la creació d'un fòrum d'opinió i debat estable, independent de qualsevol organització política, religiosa o sindical i que tinga una base social suficient per a reflectir les diferents opinions, no sols dels sanitaris, sinó també dels professionals amb implicació directa en els àmbits de la salut; economistes, advocats, treballadors socials, proveïdors, enginyers, arquitectes, tècnics, etc., sobre temes sanitaris.
  
Per a això es propiciarà la comunicació a través de l'intercanvi d'idees i inquietuds relacionades amb la sanitat i la repercussió economicosocial.
  
Es preveuran els canvis tecnològics, socials i econòmics que previsiblement puguen afectar la sanitat i es debatrà sobre els models i les estratègies més adequades per a afrontar aquests.
  
Es fomentarà una política de planificació sanitària adequada a la nostra realitat amb una previsió de temps suficient per a adaptar-los a les pròximes innovacions tecnològiques i previsibles canvis socials.
  
Així mateix, es promourà la formació en l'àmbit de les ciències de la salut i la investigació en totes les seues branques, incloent, si cal, la gestió directa de centres o serveis sanitaris o d'una altra índole.
  
Per al compliment d'aquests fins s'aplicarà allò que disposa l'article 10 estatutari.
  
Segons l'article 7, poden ser beneficiaris de la fundació qualsevol persona natural o jurídica, sense cap discriminació.
  
Quart
  
La dotació fundacional, segons les escriptures de constitució i esmena és de dos milions dues-centes vuitanta-tres mil dues-cents pessetes (2.283.200 PTA), aportades pels fundadors.
  
L'acreditació d'aquestes aportacions figura en sengles justificants de pagament en compte de les entitats financeres Caixa de Catalunya i Bancaixa, incorporats a les esmentades escriptures.
  
Cinqué
  
D'acord amb el que estableix l'atorgament tercer de l'acta fundacional i el títol III dels estatuts, el patronat és l'òrgan de govern i administració de la fundació.
  
El patronat inicial queda compost per les següents persones, les quals van acceptar el càrrec en document públic:
  
President: José Antonio Aznar Lucea.
  
Vicepresident: Javier Marco Franco.
  
Secretari: Francisco Javier Rafecas Renau.
  
Vocals: Tomás Trénor Puig i Manuel María Llombart Bosch.
  
La resta de l'articulat estatutari regula totes les qüestions establides legalment en matèria de fundacions
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en el present cas.
  
Tercer
  
Examinats els fins de la fundació, la dotació així com les aportacions efectivament realitzades, aquells es consideren d'interés general, i aquestes inicialment suficients per a la inscripció, de conformitat amb el que estableix l'article 11.b) del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els estatuts continguts en l'escriptura pública d'11 de desembre de 1996, esmenada per sengles escriptures públiques de 21 de gener i de 12 de juny de 1997, compleixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la fundació pot ser reconeguda, tenint en compte el fi que persegueix, segons l'article 9 dels seus estatuts.
  
Cinqué
  
L'article 14 dels estatuts fundacionals on diu: "...Integren el patronat de la fundació tres membres. ..." haurà d'entendre's referit al nombre mínim de patrons. Tanmateix, en l'article 16.2 de dits estatuts, en lloc de dir: "... Aquesta serà coberta pels altres dos membres del patronat..." ha de dir que "...serà coberta pels altres membres del patronat". Aquestes modificacions hauran de ser formalitzades degudament pel patronat de la fundació per a la seua posterior inscripció en el Registre de Fundacions de la Comunitat Valenciana.
  
Sisé
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997 i 30/1997, de 26 de febrer, sobre assignació de competències a la presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, en allò que fa referència a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i la resta de normativa de pertinent aplicació, resolc:
  
Primer
  
Inscriure com a fundació la denominada Fundació Forum Sanitari en el Registre de Fundacions de la Comunitat Valenciana amb el número 277 (V) i classificar-la com a cientificosanitària. El seu domicili radicarà a València, al carrer de Sueca, 5, cinquena planta.
  
Segon
  
Aprovar els estatuts pels quals ha de regir-se la fundació, elevats a escriptura pública davant el notari del Col·legi de València, senyor Gonzalo Díaz Granda, en data 11 de desembre de 1996, i número 3255 de protocol, rectificada per unes altres de data 21 de gener i 12 de juny de 1997, números 180 i 1958 de protocol, amb la condició que l'actual resolució inclou en el fonament jurídic cinqué.
  
Tercer
  
Aprovar el nomenament del primer patronat segons figura en l'antecedent cinqué de la present resolució.
  
Notifiqueu la present resolució i aviseu que contra aquesta, que no esgota la via administrativa, es podrà presentar un recurs ordinari davant aquest òrgan o davant el conseller de Presidència en el termini d'un mes, a comptar des de la data de la seua notificació, de conformitat amb el que disposa el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 20 d'agost de 1997.- El director general d'Interior: José López Garrido.